Diari Oficial de la Generalitat Valenciana


Sumari del DOGV 8067, del 21-06-2017 (2017/5544)

RESOLUCIÓ de 15 de juny de 2017, de director gerent de Ferrocarrils de la Generalitat Valenciana, per la qual s'ordena la publicació de la relació de llocs de treball d'FGV.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   8067

Data del DOGV
:   21-06-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/5544


Data del document
:   15-06-2017

Organisme emissor
:   Ferrocarrils de la Generalitat Valenciana

Tipus de document
:   Resolució

Descriptors 

:   * Ferrocarrils de la Generalitat Valenciana
    * concurs administratiu

RESOLUCIÓ de 15 de juny de 2017, de director gerent de Ferrocarrils de la Generalitat Valenciana, per la qual s'ordena la publicació de la relació de llocs de treball d'FGV. [2017/5544]  
Preàmbul. La sentència número 891 de 2017, del Tribunal Superior de Justícia de la Comunitat Valenciana, de 4 d'abril de 2017, derivada d'una demanda de conflicte col·lectiu instada contra Ferrocarrils de la Generalitat Valenciana pel Sindicat Ferroviari - Intersindical Valenciana, estableix en el seu veredicte el següent: «declarem que l'Entitat demandada ha de procedir a la publicació de les relacions de llocs de treball amb les especificacions previngudes en l'article 42.2 de la Llei 10/2010, de 9 de juliol, de la Generalitat, mencionant si és el cas la causa de no fer constar alguna de les previsions allí contingudes i tot això en el termini dels dos mesos següents a la fermesa d'esta.»  
  
Basant-se en esta resolució judicial, s'ha de procedir a ordenar la publicació de la referida relació de llocs de treball, de forma que complisca les esmentades especificacions legals relatives a este tipus d'instruments i assenyalant, si és el cas, les causes per les quals no s'haja pogut fer constar alguna d'estes especificacions.  
Ha d'indicar-se, a fi d'aclarir l'abast de la present resolució, que la relació de llocs de treball que, complint la referida sentència del TSJCV, a continuació es fa pública, es correspon, pel que fa als llocs reflectits en ella, amb la proposta de relació de llocs de treball que FGV va remetre a la Direcció General de Sector Públic, Model Econòmic i Patrimoni el passat 15 de març de 2017, complint les previsions de l'article 18 de Decret llei 1/2011, de 30 de setembre, del Consell, de Mesures Urgents de Règim Econòmic- financer del sector Públic Empresarial i Fundacional.  
La dita proposta va arreplegar la informació sobre els llocs de treball en la forma requerida per l'esmentada Direcció General de Sector Públic, Model Econòmic i Patrimoni i va ser informada favorablement per esta Direcció General en data 21 de març de 2017, encara que tal informe es va emetre «sense perjuí de l'informe d'autorització de massa salarial previst en l'article 34 i 35 de la Llei 14/2016, de 30 de desembre, de Pressupostos de la Generalitat per a l'exercici 2017, i del preceptiu informe favorable per a la determinació i modificació de les condicions retributives de tots els llocs de treball que consten en la RPT adjunta.»  
D'acord amb tal previsió legal, en data 28 de març de 2017, FGV va enviar la proposta de relació de llocs de treball ja informada favorablement per la Direcció General de Sector Públic, Model Econòmic i Patrimoni, a la Direcció General de Pressupostos, sense que, en el dia de hui s'haja emès per esta última cap tipus d'informe respecte d'això.  
D'altra banda, en l'informe favorable emès per la Direcció General de Sector Públic, Model Econòmic i Patrimoni el 21 de març de 2017, es recordava a FGV que «la publicació de la RPT exigeix la prèvia negociació amb els representants legals dels treballadors, per la qual cosa el present informe favorable queda condicionat que la proposta informada siga objecte de tal negociació. En el cas que com a conseqüència de la negociació la proposta sobre la que s'emet un informe favorable experimentarà canvis, haurà de remetre la nova proposta per a l'emissió de nou informe. En tot cas, amb caràcter previ a la publicació de la RPT, haurà de remetre's novament a esta Direcció general còpia de la RPT definitiva que es publicarà, adjuntant còpia del certificat acreditatiu de la negociació prescrita per la llei».  
  
Complint amb esta obligació, la Direcció d'FGV va remetre a la Representació Legal dels Treballadors en data 27 de març de 2017 la proposta favorablement informada i es va celebrar una reunió l'11 d'abril de 2017. En l'actualitat està obert el procés de negociació.  
Transcorreguts els dos mesos de termini establits en la sentència del TSJCV, es fa necessari procedir a la publicació de la relació de llocs de treball d'FGV. D'acord amb tot allò que s'ha ressenyat, tal publicació es fa sense que esta entitat haja conclòs la negociació entre la seua Direcció i la Representació Legal dels Treballadors i sense que haja rebut informe favorable a la relació de llocs de treball per part de la Direcció General de Pressupostos.  
D'altra banda, en estricte compliment de la resolució judicial, la publicació s'ha de cenyir a les previsions de l'article 42.2 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, que indica que les relacions de llocs de treball inclouran:  
a) Número  
b) Denominació  
c) Naturalesa jurídica  
d) Classificació professional en un grup, subgrup o agrupació professional per als llocs funcionarials i en el respectiu grup professional per als llocs laborals  
e) Retribucions complementàries assignades  
f) Forma de provisió  
g) Adscripció orgànica  
h) Localitat  
i) Requisits per a la seua provisió, entre els que haurà de constar necessàriament el cos, agrupació professional i, si és el cas, escala corresponent per als llocs funcionarials i la categoria professional per als llocs laborals  
j) Si és el cas, mèrits  
k) Qualsevol altra circumstància rellevant per a la seua provisió en els termes previstos reglamentàriament  
Cal, per tant, que la presentació de la informació s'adeqüe als requeriments determinats legalment, de manera que els complisca amb precisió, segons la sentència judicial.  
Amb l'entrada en vigor de la Llei 1/2015, de 6 de febrer, d'hisenda pública del sector públic instrumental i de subvencions, i en virtut de la seua disposició addicional quinta, Ferrocarrils de la Generalitat Valenciana (FGV) es constituïx en una entitat pública empresarial que, d'acord amb el que disposa el Decret 144/1986, de 24 de novembre, del Consell de la Generalitat Valenciana, pel qual s'aprova l'Estatut d'FGV, té personalitat jurídica pròpia i independent de la de la Generalitat, subjecta a l'ordenament jurídic privat, autonomia en la seua organització, amb patrimoni propi i capacitat per al desenvolupament dels seus fins.  
Amb esta regulació, les relacions laborals en FGV es regixen bàsicament per la Legislació Laboral comuna i pel Conveni Col·lectiu propi de l'entitat, i és el que s'està aplicant en este moment pel principi d'ultra- activitat del XII Conveni Col·lectiu Interprovincial, publicat en el DOGV núm. 7925, de 25.11.2016, per Resolució de 16 de setembre de 2016, de la Subdirecció General de Relacions Laborals.  
L'esmentat conveni col·lectiu arreplega les regulacions relatives a l'estructura salarial de l'entitat, així com els valors dels diversos conceptes retributius, que apareixen en les taules salarials incloses en el mateix conveni. Arreplega, així mateix, el sistema de classificació professional, amb diversos grups professionals i amb les regles de classificació aplicables als distints llocs o categories existents.  
La informació arreplegada en la present publicació s'ha d'adaptar a les característiques específiques de la mencionada regulació legal i convencional aplicable a FGV i deu, per tant, remetre's al citat XII Conveni Col·lectiu Interprovincial i tot això informant adequadament sobre tots i cada un dels aspectes referits en la llei 10/2010, abans relacionats, que configuren les relacions de llocs de treball.  
I basant-me en tot allò que s'ha indicat, dispose:  
Primer i únic. Publicar en el Diari Oficial de la Generalitat Valenciana la relació de llocs de treball de Ferrocarrils de la Generalitat Valenciana amb les especificacions previngudes en l'article 42.2 de la Llei 10/2010, de 9 de juliol, de la Generalitat, complint el mandat judicial establit per sentència núm. 891, de 4 d'abril de 2017, del Tribunal Superior de Justícia de la Comunitat Valenciana, encara que esta relació no compta, a hores d'ara, amb informe favorable de la Direcció General de Pressupostos de la Conselleria d'Hisenda i Model Econòmic, ni s'ha conclòs la preceptiva negociació amb la representació legal dels treballadors sobre el seu contingut.  
La present resolució tindrà els efectes que procedisquen d'acord amb les seues característiques i naturalesa a partir de l'endemà de la seua publicació i contra ella, que esgota la via administrativa, podrà interposar-se recurs contenciós-administratiu en el termini de dos mesos, comptant des de l'endemà de la publicació. Potestativament, es podrà interposar recurs de reposició en el termini d'un mes, a comptar des de l'endemà de la publicació, davant l'òrgan que l'ha dictada.  
  
València, 15 de juny de 2017.- El director gerent: Ángel Garcia de la Bandera.